USK se fokus is nie in die besonder gerig op internasionale blootstelling nie, maar veral ook op gemeenskapsinteraksie in 'n plaaslike konteks. Binnelandse toere, soos wat onlangs na die Oos-K​aap onderneem is, is baie goed ontvang deur gehore. 'n Jaarlikse koorfees wat die universiteitskoor reël, word in samewerking met plaaslike skole aangebied om gemeenskapswye musiekbeoefening en -waardering te bevorder. Hierdie jaar het die koor 'n welsynsinsameling geloods; die items wat deur die jaar ingesamel is sal aan 'n aangewese welsynsorganisasie geskenk word.
'n Groot gedeelte van die Universiteitskoor se bestaan draai rondom sy deelname aan die World Choir Games (WCG). Interkultur, die organisasie wat WCG organiseer en bestuur, werk reeds vir 20 jaar met 'n gevestigde evaluasie sisteem wat deur Musica Mundi ontwerp is. Hierdie sisteem word wêreldwyd erken as die standaard waarvolgens kore binne 'n kompeterende konteks beoordeel en vergelyk word.
Die wêreldranglys, met USK as eerste in die wêreld, is terugwerkend tot 2000. Hierdie ranglys neem nie net 'n koor se deelname aan die Wêreldkoorspele in ag nie, maar enige van die sowat 150 feeste en kompetisies wat deur Interkultur gereël word. Die Universiteitskoor se prominente posisie op hierdie ranglys is indrukwekkend indien dit in hierdie lig gesien word.